Turismebranchen er nødt til hele tiden at udvikle sig for at holde sig attraktiv og som en god forretning. Det kræver nye ideer, og nye samarbejder, og netop dét har ført til en ny, og noget anderledes busforbindelse langs den nordjyske vestkyst. Som en del af et nyt turist-fremme-pilot-projekt, skal Andreas Hove fra på lørdag, køre shuttle-traktor og være tour-guide mellem Løkken og Blokhus. - Jeg har en rigtig god mavefornemmelse, og jeg er sikker på, at næste år skal vi have flere vogne på, så vi får dobbelt så mange afgange, siger Andreas Hove. Shuttle-bussen er et konkret resultat af udvidet turisme-samarbejde mellem Hjørring og Jammerbugt kommuner. - Det er en nødvendighed at skabe unikke oplevelser for vores turister, så jeg synes, det er meget naturligt at gøre det her, siger Mike Sthyr, der er udviklingskonsulent i Hjørring Kommune. Tidligere har de to kommuners feriemekkaer Blokhus og Løkken kæmpet om sommergæsterne, men grundet den hårde konkurrence fra andre ferietilbud har de nu valgt at gå sammen, om at lave den nordjyske vestkyst til et samlet ferieresort. Shuttle-traktoren er første skridt mod det mål. - Gæsterne er ligeglade med kommunegrænser, de vil have gode oplevelser, og de kan få endnu flere oplever, hvis man ser det i en sammenhæng, og det tror jeg nu, at vi har fået øjnene op for, siger Martin Storgaard, der er udviklingskonsulent i Jammerbugt Kommune. Hjørring og Jammerbugt forventer, at over 3 millioner turister overnatter i de to kommuner i 2018.

Opsummering:
De to feriedestinationer er færdige med at kæmpe om de samme turister. En ny shuttle-traktor mellem byerne er symbolet på et nyt samarbejde.